2.12.2022
RO
Jurnalul Oficial al Uniunii Europene
L 311/11
Articolul 18 Mobulidae (1) Se interzice navelor de pescuit ale Uniunii să lanseze în mod intenționat orice tip de unealtă în jurul unei Mobulidae (specii din genul Mobula), dacă animalul este reperat înainte de începerea lansării uneltei.
(2) Este interzisă reținerea la bord, transbordarea, debarcarea, depozitarea, vânzarea sau oferirea spre vânzare, de către navele de pescuit ale Uniunii, a oricărei părți dintr-o carcasă sau a unei carcase întregi de Mobulidae.
(3) Navele de pescuit ale Uniunii eliberează imediat vii și nevătămate, în măsura posibilului, exemplarele de Mobulidae capturate neintenționat, de îndată ce sunt observate în plasă, pe cârlig sau pe punte, într-un mod care să dăuneze cât mai puțin posibil exemplarelor capturate.
Acestea iau toate măsurile rezonabile în vederea aplicării procedurilor de manipulare cu privire la Mobulidae, ținând seama totodată de siguranța echipajului.
(4) În pofida alineatului (3), în cazul în care o navă cu plasă-pungă a Uniunii capturează neintenționat și congelează un exemplar din familia Mobulidae în cadrul operațiunilor desfășurate, nava predă întregul exemplar autorităților guvernamentale responsabile sau altei autorități competente sau îl aruncă la punctul de debarcare.
Exemplarele din familia Mobulidae predate astfel nu pot fi vândute sau oferite la schimb, însă pot fi donate în scopul consumului uman domestic.
(5) Navele de pescuit ale Uniunii utilizează tehnici adecvate de atenuare, identificare, manipulare și eliberare și păstrează la bord toate echipamentele necesare pentru eliberarea exemplarelor din familia Mobulidae.
Articolul 19 Rechini-balenă (1) Se interzice navelor de pescuit ale Uniunii să lanseze în mod intenționat o plasă-pungă în jurul unui rechin-balenă (Rhincodon typus) în zona reglementată, dacă acesta este reperat înainte de începerea lansării.
(2) În cazul în care un rechin-balenă este încercuit sau se încurcă în mod neintenționat în unealta de pescuit, navele de pescuit ale Uniunii: (a) iau toate măsurile rezonabile pentru a asigura eliberarea acestuia în condiții de siguranță, în conformitate cu orientările în vigoare ale Comitetului științific al IOTC privind cele mai bune practici pentru eliberarea și manipularea în condiții de siguranță a rechinilor-balenă, ținând seama totodată de siguranța echipajului; (b) raportează incidentul statului membru de pavilion al navei, furnizând următoarele informații: — numărul de exemplare; — o scurtă descriere a interacțiunii, inclusiv detalii privind modul și cauza producerii interacțiunii, dacă este posibil; — locul unde s-a petrecut încercuirea cu plasa; — măsurile luate pentru a asigura eliberarea în condiții de siguranță; și — o evaluare a stării rechinului-balenă în momentul eliberării, inclusiv dacă exemplarul a fost eliberat viu, însă a murit ulterior.
SECȚIUNEA 2
Alte specii
Articolul 20 Cetacee (1) Se interzice navelor de pescuit ale Uniunii să lanseze în mod intenționat o plasă-pungă în jurul unui cetaceu în zona reglementată, dacă acesta este reperat înainte de începerea lansării.